Rezumatul cercetării doctorale:

Constante de expresie în icoana bizantină

 Cercetarea mea doctorală se bazează pe o analiză de natură gramaticală , care vizează raporturi cantitative şi constante de structură geometrică referitoare la raportul secţiunii de aur, poligoane armonice şi consonanţe muzicale, urmând ca rezultatele să fie susținute prin partea teoretică.

 Construcţia internă a icoanelor bizantine conferă operei o poezie unică. Folosind armoniile numerice şi geometrice, iconarii creau structuri compoziţionale, care reprezentau mai bine perfecţiunea naturii divine.

În această cercetare a icoanei bizantine am ales cele mai importante perioade din 3 țări ce și-au desfășurat cultul creștin ortodox. Am început cu Grecia care este cea mai importantă țară din analiză, deoarece este locul unde a luat naștere icoana bizantină și conține cele mai bine păstrate monumente. Secolele din care am ales icoanele grecești sunt al XIII-lea și al XIV-lea, ultimele secole din existența Imperiului Bizantin. Din Rusia am ales icoane de secol XIV și XV, iar din România, unde condițiile de păstrare a icoanelor au întrunit parametri optimi mai târziu, am ales secolele XV și XVI. Pentru fiecare țară am selectat câte 400 de icoane, pe care am adăugat rețele geometrice și date de identificare, iar mai apoi am clasificat baza de date pe câte 9 reprezentări religioase: Sfinți Apostoli, Sfinți Arhangheli, Sfinți Ierarhi, Sfinți Mucenici, Maica Domnului, Mântuitorul, Sfânta Treime, Sfinți Împărați, Prooroci.

Scopul acestei analize este de a găsi arhetipuri reprezentative fiecărei țări și pentru a demonstra unitatea stilului bizantin păstrată de-a lungul secolelor. M-am folosit de filtrele softului computerizat 3A (Archive of Artistic Archetypes) pentru a-mi caracteriza fiecare imagine în parte. Acest soft are în componență un registru cu termeni unde se pot compune formule. În urma acestor atribuiri de cerințe softul emite un rezultat cu caracteristici armonice asemănătoare în formă de cluster. Clusterul este acel grup de imagini similare (în fizică - un grup mic de atomi sau molecule). Analiza de cluster este o tehnică pentru analiza datelor statistice.

Analiza cromatică intră în cele mai mici detalii putând stabili cât la sută din imagine conține albastru, cât la sută roșu, cât la sută alb sau negru pe 2, 4, 6 nivele și așa mai departe. Analiza geometrică urmărește identificarea oblicelor, axelor ce intră în secțiunea de aur, diagonalelor, ritmul lui Fibonacci, precum și axele orizontale, verticale a treimi cadrului, a pătrimii cadrului și de înjumătățire a cadrului. La finalul cercetării voi putea identifica din toate aceste nouă categorii, fiecare aparținând celor trei țări, 27 de arhetipuri. Ceea ce este aparte în această cercetare este multitudinea de date similare ce pot fi întâlnite în icoane atât de diverse din trei țări complet diferite – Grecia este văzută ca leagănul civilizației europene și implicit occidentale, România se află la granița dintre Orient și Occident, iar Rusia este localizată pe continentul oriental Asia. Aceste similarități se datorează unității stilului artistic bizantin, care prin această cercetare doctorală poate fi demonstrată științific și statistic.

Această analiză compoziţională a structurii va dezvălui ce se întâmplă în gândirea, uneori spontană, a artiştilor bizantini. În spatele multor compoziţii religioase există o gândire de tip matematic. Foarte puţine sunt domeniile din istoria artelor care s-ar putea compara prin extindere în timp şi spaţiu cu pictura bizantină, şi tocmai de aceea cred că a existat destulă vreme pentru conturarea unei gândiri geometrice.

Pentru finalizarea lucrării doctorale este necesară și partea teoretică, în care voi argumenta din punct de vedere istoric și dogmatic rezultatele obținute în primele două părți, analiza cromatică și geometrică. Prin această parte voi aduce în atenția publicului elementele definitorii ale stilului bizantin în conexiune cu contextul istoric în care au apărut și s-au format. Rolul estetic al acestor imagini artistice conduce gândirea către universul spiritual stimulând contemplarea. De aici a decurs o cultivare a modelului ideal, a arhetipului de esenţă divină şi apoi a rezultat constituirea unui canon estetic foartre rezistent în timp.Toate acestea vor fi încununate de „Proiectul Personal”, nelipsit unui doctorat profesional.